Za najavu 20.000 otkaza u javnom sektoru kazao je da je ta tema loše iskomunicirana jer neće biti otkaza, nego samo umirovljenja na trošak države

ROVINJ Prvi potpredsjednik Vlade Radimir Čačić otklonio je, sudjelujući na Weekend Media Festivalu u Rovinju, strah javnosti od najava 20.000 otkaza u javnom sektoru, rekavši da je ta tema loše iskomunicirana.

– Plan je da 16.000 ljudi u javnom sektoru koji imaju uvjete za punu mirovinu, odmah ode u mirovinu, a mi računamo da će barem jedna četvrtina od još 17.000 onih u javnim službama koji mogu otići u izvanrednu mirovinu, također to učiniti. To vam je 20.000 ljudi. A preduvjet za to jest novi zakon o službenicima kojeg ćemo donijeti do kraja godine, koji će omogućiti prijevremeni odlazak u mirovinu za te ljude uz punu mirovinu. Osnovat će se fond za kompenzaciju toga troška, koji će se kroz 18 mjeseci već isplatiti. Dakle, kroz godinu i pol riješit ćemo taj problem – rekao je Čačić.

Najavio je i da će broj zaposlenih u državnim tvrtkama – kojih je po EU standardima i do 60 posto previše – padati zahvaljujući uvođenju Gausove krivulje ocjenjivanja zaposlenika.

“Onima koji ne zadovolje, reći ćemo, hvala, doviđenja. Takvih će biti barem 5 do 6 posto godišnje, ali to su uobičajene stvari u poslovanju. Nema više doživotnog sjedenja u uredima, radio, ne radio”, rekao je Čačić.

Najavio je i donošenje novog strateškog plana razvoja Hrvatske te Zakona o investicijama, koji će državi omogućiti da definira strateške projekte, u koje će se lokalna vlast pod hitno morati uklopiti.

– Plomin, na primjer, strateški energetski projekt – onemogućit će se lokalne političke igre, skupljanje poenčeka za 200 glasova… Ne može tako više – poručio je prvi potpredsjednik. Lokalni prostorni planovi morat će se u tri mjeseca usklađivati s državnim strateškim projektima, a država će imati i pravo izvlaštenja zemljišta, kako bi se hitno realizirale investicije.